**বজ্রপাতকে দুর্যোগ ঘোষণা**

বজ্রাঘাতে নিহত ৮১ জনের পরিবারকে ১৪ লক্ষ ৭০ হাজার টাকার আর্থিক সহযোগিতা

ঢাকা, ১৬ মে ২০১৬

দুর্যোগ ব্যবস্থাপনা ও ত্রাণ মন্ত্রণালয় বজ্রপাতকে দুর্যোগ হিসেবে ঘোষনা করেছে। গত বছর বজ্রপাতে ১৭ জনের প্রাণহানীর ঘটনায় মন্ত্রণালয় ২৭ আগস্ট ২০১৫ তারিখে বজ্রপাতকে দুর্যোগ হিসেবে ঘোষনা করে।

দুর্যোগ ব্যবস্থাপনা ও ত্রাণ মন্ত্রণালয় সাম্প্রতিককালে বজ্রাঘাতে ২৬ জেলায় ৮১ জনের প্রাণহানীর ঘটনায় আহুত প্রেস ব্রিফিংকালে সচিব মোঃ শাহ্ কামাল এ তথ্য জানান।

দুর্যোগ ব্যবস্থাপনা ও ত্রাণ মন্ত্রী মোফাজ্জল হোসেন চৌধুরী মায়া, বীরবিক্রম, এমপি অনুষ্ঠানে প্রধান অতিথি হিসেবে উপস্থিত ছিলেন। মন্ত্রী এ সময়ে বজ্রাঘাতে নিহতের পরিবারের প্রতি শোক ও সমবেদনা প্রকাশ করেন। এসব পরিবারের দুঃসময়ে সরকার পাশে দাঁড়িয়েছে উল্লেখ করে তিনি বলেন বর্ণিত ৮১ জনের পরিবারকে সরকার ১০ হাজার থেকে ২৫ হাজার টাকা করে মোট ১৪ লক্ষ ৭০ হাজার টাকার আর্থিক সহায়তা প্রদান করেছে। এছাড়াও আহত ব্যক্তিদের ৭ হাজার টাকা থেকে ১৫ হাজার টাকা পর্যন্ত সহায়তা দেয়া হয়েছে।

জলবায়ু পরিবর্তনের কারনেই সাম্প্রতিক বজ্রপাতের সংখ্যা বেড়েছে বলে মন্ত্রী ব্রিফিংকালে উলেস্নখ করেন। এ সময়ে বজ্রপাতে জনগণের করণীয় বিষয়ে সচিব বিস্তারিত উল্লেখ করেন। নিম্নোক্ত করণীয়গুলো মেনে চলতে মন্ত্রী দেশবাসীর প্রতি আহবান জানান:

1. আকাশে ঘনকালো মেঘ দেখা দিলে বজ্রপাতের আশংকা তৈরী হয়। এ সময়ে ঘরে অবস্থান করাই শ্রেয়।
2. এ সময়ে খুব প্রয়োজন হলে রাবারের জুতা পরে বাইরে যাওয়া যেতে পারে।
3. বজ্রপাতের সময় খোলা জায়গা, খোলা মাঠ বা উঁচু স্থানে থাকবেন না।
4. এ সময়ে ধানক্ষেত, বা খোলা মাঠে থাকলে তাড়াতাড়ি হাঁটু গেড়ে, কানে আঙ্গুল দিয়ে, মাথা নিচু করে বসে পড়ুন।
5. যত দ্রুত সম্ভব দালান বা কংক্রিটের ছাউনির নিচে আশ্রয় নিতে বলা হয়েছে। টিনের চালা যথা সম্ভব এড়িয়ে চলুন।
6. উঁচু গাছপালা, বৈদ্যুতিক তার বা ধাতব খুঁটি, মোবাইল টাওয়ার থেকে দুরে থাকুন।
7. বজ্রপাতের সময় গাড়ির ভিতর অবস্থান করলে, গাড়ির ধাতব অংশের সাথে শরীরের সংযোগ ঘটাবেন না। সম্ভব হলে গাড়িটি নিয়ে কোন কংক্রিটের ছাউনির নিচে আশ্রয় নিন।
8. বাড়িতে থাকলে জানালার কাছাকাছি বা বারান্দায় থাকবেন না।
9. বাড়ির জানালা বন্ধ রাখুন এবং ঘরের ভিতরে বৈদ্যুতিক সরঞ্জাম থেকে দূরে থাকুন।
10. মোবাইল, ল্যাপটপ, কম্পিউটার, ল্যান্ডফোন, টিভি, ফ্রিজসহ সকল বৈদ্যুতিক সরঞ্জাম ব্যবহার থেকে বিরত থাকুন এবং এগুলো বন্ধ রাখুন।
11. এ সময়ে ধাতব হাতলযুক্ত ছাতা ব্যবহার করবেন না। প্রয়োজনে প্লাস্টিকের অথবা কাঠের হাতলযুক্ত ছাতা ব্যবহার করতে পারেন।
12. এ সময়ে খোলা মাঠে খেলাধুলা থেকে বিরত থাকুন।
13. বজ্রপাতের সময় ছাউনী বিহীন নৌকায় মাছ ধরতে যাবেন না, তবে এ সময় নদীতে থাকলে নৌকার ছাউনীর নিচে অবস্থান করুন।
14. বজ্রপাত ও ঝড়ের সময় বাড়ির ধাতব কল, সিঁড়ি রেলিং, পাইপ ইত্যাদি স্পর্শ করবেন না।
15. প্রতিটি ভবনে বজ্র নিরোধক দন্ড স্থাপন নিশ্চিত করুন।

মোহাম্মদ ওমর ফারুক দেওয়ান

সিনিয়র তথ্য অফিসার,

দুর্যোগ ব্যবস্থাপনা ও ত্রাণ মন্ত্রণালয়,

০১৯৪৩৪৪৬৩২৩